Diari Oficial de la Generalitat Valenciana


Sumari del DOGV 10017, del 13-12-2024 (2024/13418)

RESOLUCIÓ de 5 de desembre de 2024, per la qual es convoquen subvencions destinades als clubs esportius i seccions esportives d’entitats sense ànim de lucre de la Comunitat Valenciana amb participació en competicions oficials internacionals i competicions de màxima categoria estatal d’esport no professional per a l’any 2025.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10255

Data del DOGV
:   13-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13127

CVE
:   KIQM-U-0273-03588

Data del document
:   05-12-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública
    * esport
    * legislació

En compliment del que es disposa en l’Orde 32/2022, de 13 maig, de la Conselleria d’Educació, Cultura i Esport, per la qual s’aproven les bases reguladores per a la concessió de subvencions destinades als clubs esportius i a les seccions esportives d’entitats sense ànim de lucre de la Comunitat Valenciana amb participació en competicions oficials internacionals i competicions de màxima categoria estatal d’esport no professional (DOGV 9344, 20.05.2022), es procedix a la convocatòria d’estes subvencions per a l’any 2025.

Les ajudes convocades per esta resolució no requerixen cap notificació en la Comunitat Europea, ja que no complixen els requisits de l’article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, i la comunicació de la Comissió relativa al concepte d’ajuda estatal (DOUE C 262, 19.07.2016), atés que estes ajudes no tenen caràcter selectiu per a tramitar-se en règim de concurrència competitiva, es consideren únicament criteris objectius per a la seua concessió, s’exclou l’esport professional i no tenen cap efecte sobre el comerç dels estats membres.

En virtut del que s’ha exposat, i de conformitat amb els articles 41 i 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LHPG), i l’apartat primer, 2.e de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència,

RESOLC

*Primer. Objecte*

Convocar les subvencions destinades a clubs esportius i seccions esportives d’entitats sense ànim de lucre de la Comunitat Valenciana amb participació en competicions oficials internacionals i competicions de màxima categoria estatal d’esport no professional per a l’any 2025.

*Segon. Entitats beneficiàries*

1. Esta resolució s’aplicarà als clubs esportius i a les seccions esportives de les entitats sense ànim de lucre que estiguen inscrits en el Registre d’entitats esportives de la Comunitat Valenciana, que puguen tindre la condició d’entitat beneficiària per no concórrer cap de les circumstàncies que ho impedisquen, les quals es detallen en l’article 13 de la Llei 38/2003, de 17 de novembre, general de subvencions, i que complisquen els requisits següents:

a) Estar adscrit a la federació corresponent de la Comunitat Valenciana.

b) Participar en competicions internacionals o de màxim nivell estatal d’esport no professional en les categories, els nivells, el rang de resultats i les característiques establides dins dels tipus de competició següents:

b.1) Competició de nivell internacional per clubs o lligues estatals de màxima divisió d’esport no professional: participar amb equips de categoria absoluta o sènior durant la temporada esportiva que corresponga a l’any de la convocatòria, en competicions de màxima divisió, organitzades o reconegudes per la federació espanyola o internacional corresponent. S’exclou el futbol masculí, les màximes divisions estatals del qual són professionals, així com la lliga professional de bàsquet masculí (ACB). Per tant, les competicions incloses són les següents:

1. En el cas d’esports col·lectius, es consideren com a tal bàsquet, handbol, beisbol i softbol, futbol femení, futbol sala, futbol americà, hoquei, rugbi, voleibol, waterpolo i caiac polo:

– Campionats d’Europa / Competicions europees de clubs, amb la participació mínima en este esport de huit països i que es classifiquen en les seues respectives lligues i campionats estatals de màxima divisió.

– Lligues estatals oficials de màxima divisió estatal que se celebren pel sistema de lliga regular, organitzada o reconeguda per la federació espanyola corresponent, de participació obligatòria per a un nombre de clubs tancat, amb sistema d’ascens i descens respecte a la divisió immediata inferior. Quan no hi haja representació de clubs de la Comunitat Valenciana en la màxima divisió estatal, es considerarà la immediatament inferior, i en defecte seu i exclusivament per a modalitats olímpiques i paralímpiques es consideraran els equips en la màxima divisió estatal que registre participació d’equips de la Comunitat Valenciana, sense comptar fases de sector o classificatòries prèvies. Per a facilitar l’estabilitat econòmica i la recuperació de la categoria de competició entre dos temporades esportives consecutives, les entitats que hagen sigut beneficiàries l’últim any podran sol·licitar subvenció per un any més, sempre que es mantinguen en una divisió de caràcter estatal.

2. En el cas d’esports individuals:

Campionats d’Europa / Competicions europees de clubs, amb la participació mínima en este esport de huit països i que es classifiquen en les seues respectives lligues i campionats de màxima divisió.

– Lligues estatals oficials de màxima divisió que se celebren per sistema de lliga en les quals la competició no es realitza en concentració, sinó per un sistema de competició que es desenrotlla en diverses jornades separades en el temps, i integrades per clubs que hagen ascendit a la màxima categoria estatal la temporada anterior o romanguen en esta classificats pels seus resultats esportius i la trajectòria de la temporada. La competició de lliga haurà de ser convocada com a tal, amb normativa pròpia i rang de competició de màxim nivell estatal, i suposa la inscripció reglamentada dels clubs en esta i la participació obligatòria en les jornades. No tenen consideració a l’efecte d’esta convocatòria, independentment de la denominació de lliga, les classificacions conjuntes per a participar en diferents competicions específiques, diferents categories, suma de medalles o mèrits similars.

b.2) Campionats d’Espanya de clubs de categoria absoluta de màxim nivell. Hauran d’haver obtingut en estos campionats, durant l’any anterior al de la convocatòria, en la classificació final un lloc de l’1 al 4, en modalitat olímpica o paralímpica, o de l’1 al 2 per a la resta de modalitats. Estes competicions hauran d’estar regulades per una normativa específica de la federació espanyola corresponent que concrete la composició exacta dels equips de clubs, la seua composició i condicions iguals per a tots estos, i un sistema d’obtenció de resultat final que done lloc al títol oficial de Club Campió d’Espanya per clubs. No tindran esta consideració els campionats que siguen de competició individual en què es publiquen classificacions oficioses de clubs, autonomies, categories, etc., o en què s’obtinga una classificació per clubs en base en una participació oberta o que incloga participants de diferents categories per edat. Estos campionats d’Espanya hauran de registrar, en categoria absoluta i en divisions estatals, un mínim de participació de huit equips i quatre comunitats autònomes.

2. L’acreditació per a obtindre la condició d’entitat beneficiària, segons l’article 13 de la Llei 38/2003, s’ha de presentar amb una declaració responsable que està inclosa en la sol·licitud de subvenció que s’inclou com a annex I d’esta convocatòria i la resta de requisits s’acreditarà amb els informes de la federació de la Comunitat Valenciana (annex III) i la federació espanyola corresponents (annex II). Estos annexos acompanyen la present convocatòria.

3. Es considera campionat d’Espanya la competició única de màxima categoria respecte al seu nivell tècnic. No es consideraran per separat competicions i jornades o classificacions que en formen part i que es tenen en compte en la seua classificació final. Estes s’inclouran en la valoració del campionat d’Espanya únic per modalitat.

4. L’obtenció de subvenció per competicions de l’apartat b.1 són prioritàries i incompatibles amb les que s’establixen en l’apartat b.2. La concessió de subvenció per l’apartat b.1 suposarà la renúncia a aquelles que se sol·liciten i pogueren concedir-se a la mateixa entitat dins de l’apartat b.2 mencionat.

*Tercer. Finalitat de les subvencions*

1. Les subvencions tenen com a finalitat donar suport a la participació de les entitats beneficiàries en competicions oficials de caràcter estatal i internacional i la tecnificació de tots els seus equips.

2. Les subvencions es destinen a finançar els gastos ocasionats en 2025 pels conceptes següents:

a) Gastos derivats de la participació del primer equip en competicions oficials: desplaçaments, allotjament, manutenció, arbitratges i nòmines, que han de ser, com a mínim, el 50 % de l’import de la subvenció concedida.

b) Gastos derivats de l’activitat esportiva del club relacionats amb la tecnificació de tots els seus equips.

c) Altres gastos de funcionament relacionats amb els apartats anteriors, justificats com cal, que han de ser, com a màxim, el 10 % de l’import de la subvenció concedida.

3. S’ha de presentar un pressupost de l’any 2025 dels gastos i els ingressos de les activitats relacionades exclusivament amb la finalitat d’estes subvencions, indicades en el punt anterior.

*Quart. Crèdit pressupostari*

1. La quantia total màxima estimada per a concedir en esta convocatòria per a l’exercici 2025 és d’1.682.000 d’euros. Este import es distribuirà de la manera següent: 1.532.000 d’euros per a clubs i entitats amb participació en competicions de nivell internacional per clubs o lligues estatals de màxima divisió d’esport no professional (tipus b.1) i 150.000 euros per a clubs i entitats amb participació en campionats d’Espanya de clubs de categoria absoluta de màxim nivell (tipus b.2). En cas de no esgotar el crèdit per un dels tipus de competició, s’incrementarà l’altre en la quantitat no esgotada i es respectaran, en qualsevol cas, els criteris de valoració que es preveuen en les bases reguladores.

2. Esta convocatòria de subvencions es du a terme pel procediment de tramitació anticipada d’expedient de gasto, previst en l’article 41 de la Llei 1/2015, modificat per l’article 3 del Decret llei 6/2021, d’1 d’abril, del Consell, de mesures urgents en matèria de gestió economicoadministrativa per a executar actuacions finançades per instruments europeus per a donar suport a la recuperació de la crisi conseqüència de la covid-19, perquè hi ha previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària del gasto de què es tracte en els pressupostos de la Generalitat.

3. En exercicis anteriors ha existit en el programa pressupostari associat una dotació econòmica en la corresponent llei de pressupostos de la Generalitat.

4. L’avantprojecte de pressupostos de la Generalitat per a l’exercici 2025 preveu l’existència de la línia de subvenció S0265 en l’aplicació pressupostàriaG01050208.457A00 del capítol IV, dotada amb un import d’1.682.000 d’euros. No obstant això, l’import global màxim de les ajudes convocades per esta resolució quedarà condicionat al fet que hi haja crèdit adequat i suficient per a atendre-les en la llei de pressupostos de la Generalitat que s’aprove per a l’exercici 2025.

5. Una vegada aprovada i publicada l’esmentada llei de pressupostos, per resolució del director general d’Esport, es donarà publicitat a la línia pressupostària concreta i a l’import global màxim definitiu destinat a la concessió de les subvencions previstes en la present convocatòria, en el cas que este import siga superior a la dotació que per a la línia esmentada figura en els paràgrafs anteriors.

*Quint. Sol·licituds i documentació*

1. La sol·licitud l’ha de presentar l’entitat interessada exclusivament per mitjans electrònics i la firmarà la persona que en el moment de presentar-la exercisca la representació del club esportiu o secció esportiva corresponent, de manera que adjunte el document que ho acredite, llevat que l’acreditació conste en la direcció general amb competències en matèria d’esport; per a això, s’accedirà en l’apartat de servicis en línia de la seu electrònica de la Generalitat, accessible a través de l’adreça d’Internet <https://sede.gva.es/va>  , i es buscarà en l’àrea d’»Ajudes, beques i subvencions» el procediment corresponent a la convocatòria, o s’accedirà directament a través de l’adreça d’Internet: [https://www.gva.es/](https://www.gva.es/va/inicio/procedimientos?id_proc=200)[va](https://www.gva.es/va/inicio/procedimientos?id_proc=200)[/inicio/procedimientos?id\_proc=200](https://www.gva.es/va/inicio/procedimientos?id_proc=200). Se seleccionarà l’opció de tramitar amb certificat, s’ompliran les dades del formulari genèric de sol·licitud i s’adjuntaran els documents indicats en el punt 3 d’este apartat.

Per a poder accedir a este sistema telemàtic, la persona que ho sol·licite podrà utilitzar qualsevol dels certificats admesos per la seu electrònica de la Generalitat, en què s’inclou, entre altres, el certificat electrònic emés per l’Agència Valenciana de Certificació.

Així mateix, la tramitació electrònica la podrà realitzar un representant autoritzat amb una alta prèvia d’este en el Registre electrònic de representació de la Generalitat, o qualsevol altra modalitat de representació que s’estime d’acord amb els articles 34 i següents del Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i d’acord amb els articles 5 i següents de la Llei 39/2015, d’1 d’octubre, del procediment administratiu comú de les administracions públiques.

2. Les sol·licituds de subvencions hauran d’ajustar-se al model inclòs en esta convocatòria com a annex I, en què s’expressarà l’import que se sol·licita. Cada entitat esportiva presentarà una única sol·licitud en què es consideraran incloses totes les seues seccions que participen en les competicions que es detallen en la base segona 1.b de l’Orde 32/2022, que aprova les bases reguladores d’esta convocatòria de subvencions.

3. Les sol·licituds han d’anar acompanyades de la documentació següent:

a) Certificat de la federació espanyola corresponent, que figura com a annex II-1 o annex II-2 de la present convocatòria, depenent del tipus de competició en què es participe durant la present temporada dels establits en els apartats 1.b.1 o 1.b.2 de la base segona de l’Orde 32/2022.

b) Certificat de la federació autonòmica corresponent, segons el model que figura com a annex III de la present convocatòria.

c) Pressupost dels gastos i els ingressos de l’any 2025 de les activitats relacionades exclusivament amb la finalitat d’estes subvencions, de conformitat amb la base quarta de l’Orde 32/2022, firmat per les persones competents per a això.

d) Liquidació dels gastos ocasionats en 2024 pels conceptes que es determinen en la base quarta, apartat 2, si no s’ha presentat anteriorment, firmat per les persones competents per a això.

e) Projecte esportiu que arreplegue la informació relativa a l’estructura organitzativa, junta directiva, filosofia, objectius, activitats, equips i nombre de llicències esportives per categories del club.

f) Llista d’esportistes de categories inferiors a la sènior que hagen obtingut una classificació entre els tres primers llocs de la seua categoria en els campionats d’Espanya durant l’any 2024 (només d’esports individuals per a les competicions tipus b.1 i tots els esports per a les competicions tipus b.2 de la base segona de l’Orde 32/2022).

g) Dades de la domiciliació bancària, que està disponible en el tràmit automatitzat en la seu electrònica de la Generalitat en l’adreça [https://sede.gva.es/](https://sede.gva.es/va/inicio/procedimientos?id_proc=22786)[va](https://sede.gva.es/va/inicio/procedimientos?id_proc=22371)[/inicio/procedimientos?id\_proc=22115](https://sede.gva.es/va/inicio/procedimientos?id_proc=22744), en compliment de la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d’acord amb el que es disposa en l’Orde 2/2022, de la Conselleria d’Hisenda i Model Econòmic, que regula les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. Caldrà aportar el justificant de la presentació. No obstant això, no serà necessari si s’ha presentat en una altra convocatòria, però s’haurà d’indicar el número de compte bancari en el formulari de sol·licitud.

h) Documentació acreditativa del fet que es troben al corrent de les seues obligacions tributàries i davant de la Seguretat Social, mitjançant un certificat referit al moment de finalització del termini de presentació de sol·licituds, de conformitat amb l’article 22 del Reial decret 887/2006, pel qual s’aprova el Reglament de la Llei general de subvencions.

Amb caràcter general, d’acord amb el que disposa l’article 28 de la Llei 39/2015, d’1 d’octubre, del procediment administratiu comú de les administracions públiques, en absència d’oposició expressa per part de l’entitat interessada, l’òrgan gestor del procediment estarà autoritzat a obtindre directament l’acreditació del compliment de les obligacions amb la Seguretat Social.

En cas d’oposar-se al fet que l’òrgan gestor obtinga directament esta informació, ho ha de manifestar expressament en la sol·licitud i estarà obligada a aportar els documents corresponents.

Això no obstant, respecte a l’acreditació del compliment de les obligacions tributàries estatals i autonòmiques, d’acord amb el que disposa l’article 28.3 de la Llei 39/2015, d’1 d’octubre, del procediment administratiu comú de les administracions públiques, i l’article 95.1 de la Llei 58/2003, de 17 de desembre, general tributària, és necessària l’autorització expressa de l’entitat interessada perquè l’òrgan gestor del procediment puga obtindre directament l’acreditació del compliment de les obligacions tributàries esmentades.

En este cas, si no es dona en la sol·licitud la corresponent autorització expressa perquè l’òrgan gestor obtinga directament esta informació, l’entitat autoritzada estarà obligada a aportar els documents acreditatius.

1. Declaració responsable de no incórrer en les prohibicions per a obtindre la condició de beneficiari assenyalades en l’article 13 de la Llei 38/2003, de 17 de novembre, general de subvencions. Esta declaració està inclosa en l’apartat F de la sol·licitud de subvenció (annex I de la present convocatòria).

4. A més de la documentació assenyalada en este apartat, el Servici d’Esport i d’Elit i Formació Esportiva, com a òrgan instructor, podrà, en qualsevol moment de la tramitació de l’expedient, demanar qualsevol altra que considere necessària per al millor coneixement i comprensió de l’aplicació de la subvenció.

5. Si els documents que s’han d’aportar amb la sol·licitud telemàtica no són documents electrònics, l’òrgan instructor podrà sol·licitar els originals per a verificar-ne l’autenticitat.

*Sext. Termini de presentació*

1. El termini per a presentar les sol·licituds s’inicia l’endemà de la publicació en el *Diari Oficial de la Generalitat Valenciana*  d’esta convocatòria i finalitza el 31 de gener de 2025. L’incompliment d’este termini determinarà automàticament l’exclusió.

2. Quan la sol·licitud no complisca els requisits o falte algun document complementari dels exigits, es requeriran a les entitats interessades perquè ho esmenen en el termini de deu dies, amb indicació que, si així no ho fan, es considerarà que desistixen de la seua petició, amb una resolució prèvia dictada a este efecte. L’esmena haurà de fer-se a través de l’enllaç següent: <https://www.gva.es/va/inicio/procedimientos?id_proc=200>

*Sèptim. Barem aplicable*

1. Barem aplicable a les sol·licituds de l’apartat 1.b) b.1) de la base segona de l’Orde 32/2022, competicions de nivell internacional per clubs o lligues estatals de màxima divisió d’esport no professional:

1.1. La valoració de les sol·licituds de clubs d’esports col·lectius s’efectuarà atenent els criteris següents:

a) Resultats de la temporada anterior a la convocatòria:

1r. Per classificació obtinguda en la lliga regular de més de 20 jornades, fins a un màxim de 900 punts:

|  |  |  |  |
| --- | --- | --- | --- |
| *Lliga regular de màxima divisió estatal* | | *Lliga regular inferior a la màxima divisió estatal* | |
| *Classificació final* | *Punts* | *Classificació final* | *Punts* |
| 1r-6t | 900 | 1r-6t | 450 |
| 7m-12é | 400 | 7m-12é | 200 |
| 13é o més | 150 | 13é o més | 75 |

  

2n. Per classificació obtinguda en la lliga regular entre 12 i 20 jornades, fins a un màxim de 400 punts:

|  |  |  |  |
| --- | --- | --- | --- |
| *Lliga regular de màxima divisió estatal* | | *Lliga regular inferior a la màxima divisió estatal* | |
| *Classificació final* | *Punts* | *Classificació final* | *Punts* |
| 1r-3r | 400 | 1r-3r | 200 |
| 4t-8u | 200 | 4t-8u | 100 |

  

3r. Per classificació obtinguda en la lliga regular amb menys de 12 jornades, fins a un màxim de 200 punts:

|  |  |  |  |
| --- | --- | --- | --- |
| *Lliga regular de màxima divisió estatal* | | *Lliga regular inferior de la màxima divisió estatal* | |
| *Classificació final* | *Punts* | *Classificació final* | *Punts* |
| 1r-3r | 200 | 1r-3r | 100 |
| 4t-8u | 50 | 4t-8u | 25 |

  

4t. Ascens a la màxima categoria obtingut pel primer equip: fins a un màxim de 200 punts.

|  |  |
| --- | --- |
| *Duració de les jornades* | *Punts* |
| D’1 a 11 jornades | 100 |
| 12 o més jornades | 200 |

5t. Classificació obtinguda per un segon equip en la màxima categoria: fins a un màxim de 200 punts.

|  |  |
| --- | --- |
| *Classificació final* | *Punts* |
| 1r-3r | 200 |
| 4t-8u | 100 |

6t. Classificació obtinguda pel primer equip en Copa del Rei o Copa de la Reina entre els llocs 1 al 8: fins a un màxim de 200 punts.

|  |  |
| --- | --- |
| *Classificació final* | *Punts* |
| 1r-2n | 200 |
| 3r-4t | 100 |
| 5t-8u | 50 |

7m. Classificació obtinguda pel primer equip en la competició europea oficial: fins a un màxim de 700 punts.

|  |  |
| --- | --- |
| *Classificació final* | *Punts* |
| 1r-4t | 700 |
| 5t-8u | 400 |
| 9é o més | 200 |

8u. Participació del primer equip en competicions europees oficials de màxima categoria durant les tres últimes temporades de manera continuada: fins a un màxim de 600 punts.

|  |  |
| --- | --- |
| *Nombre de temporades* | *Punts* |
| Una temporada | 200 |
| Dos temporades | 400 |
| Tres temporades | 600 |

9é. Haver participat en Campionat d’Europa en 4 o més jornades fora d’Espanya, fins a 400 punts.

|  |  |
| --- | --- |
| *Nombre de jornades* | *Punts* |
| Entre 4 i 5 | 200 |
| Més de 5 | 400 |

b) Temporada corresponent a la convocatòria:

1r. Per participació del primer equip en lliga regular de més de 20 jornades fins a un màxim de 400 punts:

|  |  |
| --- | --- |
| *Lligues* | *Punts* |
| Màxima categoria estatal | 400 |
| Lliga inferior a la de màxima categoria estatal | 200 |

2n. Per participació del primer equip en lliga regular de 12 a 20 jornades fins a un màxim de 200 punts:

|  |  |
| --- | --- |
| *Lligues* | *Punts* |
| Màxima categoria estatal | 200 |
| Lliga inferior a la de màxima categoria estatal | 100 |

3r. Per participació del primer equip en lliga regular de menys de 12 jornades fins a un màxim de 100 punts:

|  |  |
| --- | --- |
| *Lligues* | *Punts* |
| Màxima categoria estatal | 100 |
| Lliga inferior a la de màxima categoria estatal | 50 |

4t. Participació del primer equip en la competició oficial internacional, per sistema de lliga (mínim 6 jornades): fins a un màxim de 700 punts.

|  |  |
| --- | --- |
| *Nombre de jornades* | *Punts* |
| Entre 6 i 7 | 200 |
| Entre 8 i 9 | 400 |
| Entre 10 i 11 | 600 |
| Més d’11 | 700 |

5t. Un altre sistema de competició internacional amb accés a la classificació: fins a un màxim de 500 punts.

|  |  |
| --- | --- |
| *Nombre de jornades/partits* | *Punts* |
| Menys de 6 | 100 |
| Entre 6 i 8 | 200 |
| Més de 8 | 500 |

6t. Per participació amb equip femení sènior del club en competicions estatals: fins a un màxim de 200 punts:

|  |  |
| --- | --- |
| *Lligues* | *Punts* |
| Màxima categoria estatal | 200 |
| Lliga inferior a la de màxima categoria estatal | 100 |

7m. Nombre de persones esportistes valencianes amb llicència sènior o absoluta integrants del primer equip del club: fins a un màxim de 200 punts.

|  |  |
| --- | --- |
| *Persones esportistes valencianes* | *Punts* |
| Més del 50 % dels components de l’equip | 200 |
| Menys del 50 % dels components de l’equip | 100 |

8u. Relació d’equips de categories inferiors: fins a un màxim de 100 punts.

Corresponen 20 punts per cada equip de categoria inferior a la sènior inscrit en les competicions autonòmiques durant la temporada de la convocatòria actual.

9é. Valoració del projecte esportiu del club: fins a un màxim de 800 punts.

|  |  |
| --- | --- |
| Estructura organitzativa i recursos humans: fins a un màxim de 300 punts | |
| Grau de participació de les persones integrants de l’estructura | 100 punts |
| Personal tècnic o auxiliar qualificat | 100 punts |
| Nivell de qualificació professional del personal tècnic de l’equip d’elit del club | 100 punts |
| Concreció en la relació de persones, càrrecs i funcions que componen la junta directiva: fins a un màxim de 100 punts | |
| Detall de persones i càrrecs de la junta directiva | 50 punts |
| Detall de funcions de la junta directiva | 50 punts |
| Filosofia, objectius, adequació i concreció del projecte esportiu | 100 punts |
| Activitats esportives: fins a un màxim de 100 punts | |
| Temporalització i duració | 50 punts |
| Àmbit territorial i tipologia de l’activitat | 50 punts |
| Equips i llicències esportives per categories del club: fins a un màxim de 200 punts | |
| Més de 100 llicències d’esportistes inscrits en equips de categories inferiors a la sènior en les competicions autonòmiques durant la temporada actual | 100 punts |
| Més de 25 llicències d’esportistes inscrits en equips de categoria sènior o absoluta en les competicions autonòmiques durant la temporada actual | 100 punts |

  

10. Nombre d’esportistes del primer equip del club que figuren en la Llista d’esportistes d’alt nivell o en la Llista d’esportistes d’elit de la Comunitat Valenciana de nivell alta competició, corresponents als dos anys anteriors a la convocatòria: fins a un màxim de 100 punts.

Corresponen 20 punts per cada un dels esportistes d’elit d’alta competició que formen part de la primera plantilla del club i que figuren en les llistes d’esportistes d’elit de la Comunitat Valenciana dels dos anys anteriors a la convocatòria.

c) S’aplicarà un factor corrector a la puntuació final obtinguda, en funció de la liquidació els gastos efectivament realitzats l’any anterior a la convocatòria. Este factor corrector serà d’un mínim d’1 i un màxim de 2, en funció de la menor o major liquidació.

|  |  |
| --- | --- |
| *Import de la liquidació de gastos* | *Factor corrector* |
| Superior a 1.000.000 € | 2 |
| Entre 900.001 € i 1.000.000 € | 1,9 |
| Entre 750.001 € i 900.000 € | 1,8 |
| Entre 600.001 € i 750.000 € | 1,7 |
| Entre 500.001 € i 600.000 € | 1,6 |
| Entre 400.001 € i 500.000 € | 1,5 |
| Entre 300.001 € i 400.000 € | 1,4 |
| Entre 250.001 € i 300.000 € | 1,3 |
| Entre 200.001 € i 250.000 € | 1,2 |
| Entre 150.001 € i 200.000 € | 1,1 |
| Fins a 150.000 € | 1 |

d) La subvenció no superarà el 30 % de la liquidació mencionada.

1.2. La valoració de les sol·licituds de clubs d’esports individuals s’efectuarà atenent els criteris següents:

a) Resultats de la temporada anterior a la convocatòria:

1r. Classificació obtinguda pel primer equip en el Campionat d’Europa de clubs: fins a un màxim de 1.000 punts.

|  |  |
| --- | --- |
| *Classificació final* | *Punts* |
| 1r-2n | 1.000 |
| 3r-4t | 800 |
| 5t-8u | 500 |
| Més de l’8u | 200 |

2n. Haver obtingut el primer, segon o tercer lloc en la classificació definitiva en la competició oficial de lliga estatal de clubs de màxima categoria: fins a un màxim de 400 punts.

|  |  |
| --- | --- |
| *Classificació final* | *Punts* |
| 1r | 400 |
| 2n | 300 |
| 3r | 200 |

3r. Classificació d’un segon equip en la lliga estatal de clubs de màxima categoria: fins a un màxim de 300 punts

|  |  |
| --- | --- |
| *Classificació final* | *Punts* |
| 1r | 300 |
| 2n | 200 |
| 3r | 100 |

4t. Classificació obtinguda pel primer equip en Copa del Rei o Copa de la Reina entre els llocs 1 al 3: fins a un màxim de 300 punts.

|  |  |
| --- | --- |
| *Classificació final* | *Punts* |
| 1r | 300 |
| 2n | 200 |
| 3r | 100 |

5t. Ascens a la màxima categoria obtingut pel primer equip: fins a un màxim de 100 punts.

|  |  |
| --- | --- |
| *Duració de les jornades* | *Punts* |
| D’1 a 7 jornades | 50 |
| Superior a 8 jornades | 100 |

b) Participació en la temporada corresponent a la convocatòria:

1r. Participació en Campionat d’Europa de clubs de categoria absoluta o sènior: 400 punts.

2n. Participar en Campionat d’Europa oficial de clubs de categoria absoluta o sènior amb més de dos desplaçaments fora d’Espanya: fins a un màxim de 200 punts.

|  |  |
| --- | --- |
| *Nombre de desplaçaments* | *Punts* |
| 3 desplaçaments | 100 |
| Més de 3 desplaçaments | 200 |

3r. Participar amb cinc o més esportistes en les competicions oficials a què es referix la base Segona, apartat 1.b), fins a un màxim de 200 punts.

|  |  |
| --- | --- |
| *Nombre de jugadors* | *Punts* |
| Fins a 5 jugadors | 100 |
| Més de 5 jugadors | 200 |

4t. Participació en un Campionat d’Europa de clubs de categoria inferior a l’absoluta o sènior: 200 punts.

5t. Participació en lliga estatal de clubs, amb més de 6 jornades: fins a un màxim de 200 punts.

|  |  |
| --- | --- |
| *Duració de les jornades* | *Punts* |
| De 6 a 7 jornades | 100 |
| Més de 7 jornades | 200 |

6t. Per participació d’equips femenins del club en competicions estatals: fins a un màxim de 200 punts:

|  |  |
| --- | --- |
| *Participació* | *Punts* |
| Màxima categoria estatal | 200 |
| Altres categories estatals | 100 |

7m. Nombre de persones esportistes valencianes amb llicència sènior o absoluta integrants del primer equip del club: fins a un màxim de 200 punts.

|  |  |
| --- | --- |
| *Persones esportistes valencianes* | *Punts* |
| Més del 50 % dels components de l’equip | 200 |
| Menys del 50 % dels components de l’equip | 100 |

8u. Nombre d’esportistes de categories inferiors a la sènior que hagen obtingut una classificació entre els dos primers llocs de la seua categoria en els Campionats d’Espanya en la temporada anterior a la data de convocatòria anual: fins a un màxim de 500 punts.

Corresponen 20 punts per cada esportista classificat entre els tres primers llocs del Campionat d’Espanya en categories inferiors a la sènior.

9é. Valoració del projecte esportiu del club: fins a un màxim de 800 punts.

|  |  |
| --- | --- |
| Estructura organitzativa i recursos humans: fins a un màxim de 300 punts | |
| Grau de participació de les persones integrants de l’estructura | 100 punts |
| Personal tècnic o auxiliar qualificat | 100 punts |
| Nivell de qualificació professional del personal tècnic de l’equip d’elit del club | 100 punts |
| Concreció en la relació de persones, càrrecs i funcions que componen la junta directiva: fins a un màxim de 100 punts | |
| Detall de persones i càrrecs de la junta directiva | 50 punts |
| Detall de funcions de la junta directiva | 50 punts |
| Filosofia, objectius, adequació i concreció del projecte esportiu | 100 punts |
| Activitats esportives: fins a un màxim de 100 punts | |
| Temporalització i duració | 50 punts |
| Àmbit territorial i tipologia de l’activitat | 50 punts |
| Equips i llicències esportives per categories del club: fins a un màxim de 200 punts | |
| Més de 100 llicències d’esportistes inscrits en equips de categories inferiors a la sènior en les competicions autonòmiques durant la temporada actual | 100 punts |
| Més de 25 llicències d’esportistes inscrits en equips de categoria sènior o absoluta en les competicions autonòmiques durant la temporada actual | 100 punts |

  

10. Nombre d’esportistes del primer equip del club que figuren en la Llista d’esportistes d’alt nivell o en la Llista d’esportistes d’elit de la Comunitat Valenciana de nivell alta competició, corresponents als dos anys anteriors a la convocatòria: de 500 punts.

Corresponen 20 punts per cada un dels esportistes d’elit d’alta competició que formen part de la primera plantilla del club i que figuren en les llistes d’esportistes d’elit de la Comunitat Valenciana dels dos anys anteriors a la convocatòria.

c) S’aplicarà un factor corrector a la puntuació final obtinguda, en funció de la liquidació dels gastos efectivament realitzats l’any anterior a la convocatòria. Este factor corrector serà d’un mínim d’1 i un màxim de 2, en funció de la menor o major liquidació.

|  |  |
| --- | --- |
| *Import de la liquidació de despeses* | *Factor corrector* |
| Superior a 1.000.000 € | 2 |
| Entre 900.001 € i 1.000.000 € | 1,9 |
| Entre 750.001 € i 900.000 € | 1,8 |
| Entre 600.001 € i 750.000 € | 1,7 |
| Entre 500.001 € i 600.000 € | 1,6 |
| Entre 400.001 € i 500.000 € | 1,5 |
| Entre 300.001 € i 400.000 € | 1,4 |
| Entre 250.001 € i 300.000 € | 1,3 |
| Entre 200.001 € i 250.000 € | 1,2 |
| Entre 150.001 € i 200.000 € | 1,1 |
| Fins a 150.000 € | 1 |

d) La subvenció no superarà el 30 % de la liquidació esmentada.

2. Barem aplicable a les sol·licituds per a l’apartat 1.b)b.2) de la base segona de l’Orde 32/2022, campionats d’Espanya de clubs de categoria absoluta de màxim nivell:

a) Per la classificació obtinguda l’any anterior a la convocatòria en campionats d’Espanya de clubs de categoria absoluta de màxim nivell:

1r. Haver obtingut lloc entre l’1 al 4 per a modalitat olímpica o paralímpica, o llocs 1 al 2 per a la resta de modalitats en la classificació definitiva del Campionat d’Espanya de clubs de categoria absoluta de màxim nivell: fins a un màxim de 400 punts.

|  |  |
| --- | --- |
| *Classificació final* | *Punts* |
| 1r | 400 |
| 2n | 300 |
| 3r | 200 |
| 4t | 100 |

2n. Classificació d’un segon equip en el Campionat d’Espanya de clubs de categoria absoluta de màxim nivell: fins a un màxim de 200 punts.

|  |  |
| --- | --- |
| *Classificació final* | *Punts* |
| 1r | 200 |
| 2n | 100 |
| 3r | 50 |

3r. Per participació d’equips femenins del club en competicions estatals: fins a un màxim de 100 punts:

|  |  |
| --- | --- |
| *Participació* | *Punts* |
| Màxima categoria estatal | 100 |
| Altres categories estatals | 50 |

4t. Nombre d’esportistes inscrits en el Campionat d’Espanya de clubs de categoria absoluta de màxim nivell: fins a un màxim de 100 punts.

|  |  |
| --- | --- |
| *Nombre de jugadors* | *Punts* |
| Fins a 5 jugadors | 50 |
| Més de 5 jugadors | 100 |

5t. Nombre d’esportistes de categories inferiors a la sènior que hagen obtingut una classificació entre els dos primers llocs de la seua categoria en els Campionats d’Espanya en la temporada anterior a la data de convocatòria anual: fins a un màxim de 100 punts.

Corresponen 20 punts per cada esportista classificat entre els tres primers llocs del Campionat d’Espanya en categories inferiors a la sènior.

6t. Nombre d’esportistes del primer equip del club que figuren en la Llista d’esportistes d’alt nivell o en la Llista d’esportistes d’elit de la Comunitat Valenciana de nivell alta competició, corresponents als dos anys anteriors a la convocatòria: fins a un màxim de 100 punts.

Corresponen 20 punts per cada un dels esportistes d’elit d’alta competició que formen part de la primera plantilla del club i que figuren en les llistes d’esportistes d’elit de la Comunitat Valenciana dels dos anys anteriors a la convocatòria.

b) Les puntuacions anteriors s’incrementaran en un 25 % per a modalitats oficials en programa olímpic i paralímpic.

c) S’aplicarà un factor corrector a la puntuació final obtinguda, en funció de la liquidació dels gastos efectivament realitzats l’any anterior a la convocatòria. Este factor corrector serà d’un mínim d’1 i un màxim de 2, en funció de la menor o major liquidació.

|  |  |
| --- | --- |
| *Import de la liquidació de gastos* | *Factor corrector* |
| Superior a 1.000.000 € | 2 |
| Entre 900.001 € i 1.000.000 € | 1,9 |
| Entre 750.001 € i 900.000 € | 1,8 |
| Entre 600.001 € i 750.000 € | 1,7 |
| Entre 500.001 € i 600.000 € | 1,6 |
| Entre 400.001 € i 500.000 € | 1,5 |
| Entre 300.001 € i 400.000 € | 1,4 |
| Entre 250.001 € i 300.000 € | 1,3 |
| Entre 200.001 € i 250.000 € | 1,2 |
| Entre 150.001 € i 200.000 € | 1,1 |
| Fins a 150.000 € | 1 |

d) La subvenció no superarà el 30 % de la liquidació mencionada.

3. Finalitzada la valoració, la quantia de la subvenció es calcularà per separat depenent dels tipus de competicions establides en l’apartat 1.b.1) o 1.b.2), que s’establixen en la base Segona de l’Orde 32/2022, de la manera següent: es dividirà l’import global màxim de les subvencions entre la suma total de les puntuacions obtingudes, i el quocient obtingut es multiplicarà pels punts de l’entitat sol·licitant respectiva, de manera que es poden distribuir mòduls de subvenció proporcionalment a la puntuació, des de la major fins a la menor puntuació, fins a esgotar el crèdit pressupostari.

*Octau. Termini per a resoldre*

El termini màxim per a resoldre esta convocatòria és de sis mesos que es comptaran des de la publicació en el *Diari Oficial de la Generalitat Valenciana*, de conformitat amb la base novena de les bases que regulen esta convocatòria. No obstant això, les sol·licituds sobre les quals no recaiga cap resolució expressa en este termini podran entendre’s desestimades o denegades, sense perjuí de l’obligació legal de resoldre establida en l’article 21 de la Llei 39/2015, del procediment administratiu comú de les administracions públiques. La Direcció General d’Esport ha de notificar a les entitats interessades la resolució de concessió o denegació de les sol·licituds presentades dins del mateix termini de sis mesos, segons indica la base novena de l’Orde 32/2022.

*Nové. Obligacions de les entitats beneficiàries*

1. Sense perjuí del que disposa l’article 14 de la Llei 38/2003, de 17 de novembre, general de subvencions, són, a més, obligacions de l’entitat beneficiària les establides en la base onzena de l’Orde 32/2022, que regula esta convocatòria.

2. Per al compliment de les obligacions referides a la difusió, equipaments i publicitat de la col·laboració de la Generalitat, la Direcció General d’Esport posarà accessible en la seua pàgina web i a la disposició de les entitats beneficiàries, models, suports, dissenys i característiques bàsiques que hagen d’utilitzar-se.

*Dècim. Transparència, subministrament d’informació i dades obertes*

1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben, durant el període d’un any, ajudes o subvencions públiques en una quantia superior a 100.000 euros.

b) Perceben, durant el període d’un any natural, ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, hauran de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà per mitjà de la pàgina web de l’entitat, o bé per mitjà de la plataforma TEP – Transparència Entitats Privades, de GVA Oberta, a la qual es pot accedir en [gvaoberta.gva.es/va/tep](https://gvaoberta.gva.es/va/tep).

Esta informació s’haurà de publicar a partir de l’any següent a aquell en què s’hagen superat els llindars establits i s’haurà de mantindre publicada durant almenys quatre anys naturals.

3. Sense perjuí de les obligacions previstes en els apartats anteriors, totes les entitats beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

4. Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

5. Els nous conjunts de dades que es generen per formalitzar i desenrotllar les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Onzé. Justificació i pagament de la subvenció*

La Direcció General d’Esport tramitarà el pagament de la subvenció amb la presentació prèvia de la documentació justificativa corresponent, per mitjans electrònics, en l’enllaç següent: <https://www.gva.es/va/inicio/procedimientos?id_proc=200>

a) Per a les entitats que tinguen concedides subvencions de la Direcció General d’Esport per a l’exercici de 2024, l’import de les quals conjuntament siga inferior a 60.000 euros, la justificació revestirà la forma de compte justificatiu simplificat que, d’acord amb el que disposa l’article 75 del Reglament de la Llei general de subvencions, haurà de contindre la informació següent:

1r. Memòria d’actuació justificativa del compliment de les condicions imposades en la concessió de la subvenció amb indicació dels aspectes següents: classificació final i resultats obtinguts pel primer equip o esportistes del primer equip en les competicions estatals o internacionals disputades, així com les dels equips de base o esportistes de categoria inferior a l’absoluta i la relació de convocats per la selecció estatal o autonòmica.

2n. Relació de gastos ordenats i numerats com cal, amb especificació de qui els percep, els imports corresponents i la data de pagament, i caldrà fer constar que les factures justificatives corresponen efectivament a pagaments efectuats i derivats de la finalitat per a la qual va ser concedida la subvenció. S’indicarà en cada una d’estes una explicació del gasto que permeta identificar-ne la finalitat i l’adequació a fi de la subvenció.

3r. Liquidació del pressupost presentat amb el detall d’ingressos i gastos, signada per la persona que presidisca l’entitat i el secretari o la secretària d’esta, pressupost a què es referix el punt 5. 3c d’esta convocatòria. Este document es presentarà una vegada finalitzat el 2025, el termini de presentació del qual acabarà el 31 de gener de 2026.

4t. Els tres pressupostos que, en aplicació de l’article 31.3 de la Llei general de subvencions, modificat per la disposició final quinta de la Llei 14/2011, de la ciència, la tecnologia i la innovació, haja sol·licitat l’entitat beneficiària, per als gastos de prestació de servicis per empreses de consultories o assistència tècnica que superen els 15.000 euros. L’elecció es farà d’acord amb criteris d’eficiència i economia i es justificarà expressament en una memòria quan no recaiga en la proposta econòmica més avantatjosa.

5t. Declaració responsable de no estar incurs en les prohibicions per a ser receptora del pagament a què fa referència l’apartat 5 de l’article 34 de la Llei 38/2003, segons el model normalitzat.

6t. Si és procedent, una carta de pagament de reintegrament en el supòsit de romanents no aplicats, així com dels interessos derivats d’estos.

b) Per a aquelles entitats que tinguen concedides subvencions de la Direcció General d’Esport per a l’exercici de 2025, l’import de les quals, conjuntament, siga igual o superior a 60.000 euros, les entitats beneficiàries han de presentar la documentació justificativa següent:

1r. Memòria d’actuació justificativa indicada en l’apartat 1.a d’este article.

2n. Memòria econòmica justificativa del cost de les activitats efectuades, que ha de contindre:

– Relació de gastos ordenats i numerats com cal, amb especificació de qui els percep, dels imports corresponents i de la data de pagament, i cal fer constar que les factures justificatives corresponen efectivament a pagaments efectuats i derivats de la finalitat per a la qual va ser concedida la subvenció.

– Factures corresponents expedides i rebudes en format electrònic dels gastos imputats a la subvenció. En cas de no disposar de factures en format electrònic, l’entitat beneficiària, o qui exercisca la presidència, podrà firmar-les electrònicament en un únic document en format PDF i en el mateix orde en què apareguen en la relació classificada de gastos, o bé presentar les factures originals de manera presencial, i en este cas es tornaran, una vegada comprovades i segellades per la Direcció General d’Esport.

– La liquidació del pressupost presentat amb el detall d’ingressos i gastos, signada per la persona que presidisca l’entitat i el secretari o la secretària d’esta, pressupost a què es referix el punt 5.3.c) d’esta convocatòria. Este document s’ha de presentar una vegada finalitzat en 2025, el termini de presentació del qual acabarà el 31 de gener de 2026.

3r. Els tres pressupostos que, en aplicació de l’article 31.3 de la Llei general de subvencions, modificat per la disposició final quinta de la Llei 14/2011, de la ciència, la tecnologia i la innovació, haja sol·licitat l’entitat beneficiària, per als gastos de prestació de servicis per empreses de consultories o assistència tècnica que superen els 15.000 euros. L’elecció es farà d’acord amb criteris d’eficiència i economia i es justificarà expressament en una memòria quan no recaiga en la proposta econòmica més avantatjosa.

4t. Declaració responsable de no estar incurs en les prohibicions per a ser receptora del pagament a què fa referència l’apartat 5 de l’article 34 de la Llei 38/2003, segons el model normalitzat.

5t. Si és procedent, una carta de pagament de reintegrament en el supòsit de romanents no aplicats, així com dels interessos derivats d’estos.

2. Els justificants integrants de cada compte justificatiu han de complir els requisits establits en el Reial decret 1619/2012, de 30 de novembre, pel qual s’aprova el Reglament pel qual es regulen les obligacions de facturació.

3. El termini de presentació de les justificacions requerides finalitza el 15 de novembre de 2025.

*Dotzé. Pla de control*

Les subvencions concedides se sotmetran a les actuacions que s’incloguen en el Pla de control de 2025 que aprovarà la Direcció General d’Esport en el primer semestre de 2025, d’acord amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Tretzé. Notificació o publicació dels tràmits de procediment*

1. El mitjà de notificació de cada un dels tràmits d’este procediment ha de ser electrònic. Es farà en la seu electrònica de la Generalitat, <https://sede.gva.es/va/>, i en la pàgina web de la Presidència de la Generalitat

<https://presidencia.gva.es/va/web/deporte/ayudas-a-clubes-de-elite>, excepte la notificació de la resolució, que es publicarà en el *Diari Oficial de la Generalitat Valenciana*.

2. De conformitat amb l’article 18.2 de la Llei 38/2003, de 17 de novembre, general de subvencions, la conselleria amb competències en matèria d’esport remetrà a la Base de dades nacionals de subvencions informació sobre les convocatòries i les resolucions de concessió recaigudes sobre la base d’esta orde, en els termes que s’establixen en l’article 20 de la Llei general de subvencions mencionada.

*Catorzé. Conflicte d’interessos*

Les entitats beneficiàries hauran d’adoptar totes les mesures necessàries per a previndre qualsevol situació en la qual la imparcialitat i objectivitat en l’execució de l’acció puguen vore’s compromeses per raons d’interés econòmic, afinitats polítiques, vincles familiars o afectius, o qualsevol altre interés compartit («conflicte d’interessos»).

Hauran de comunicar oficialment a l’òrgan gestor, sense demora, tota situació constitutiva d’un conflicte d’interessos o susceptible de conduir a un conflicte d’interessos i adoptar immediatament totes les mesures necessàries per a corregir esta situació. L’incompliment d’esta obligació pot suposar una infracció de l’ordenament jurídic vigent.

*Quinzé. Protecció de dades*

1. La gestió d’esta subvenció comporta el tractament de dades de caràcter personal, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Subsecretaria de la Presidència de la Generalitat, plaça Manises s/n 46955 València

b) Delegació de Protecció de Dades de la Generalitat. Passeig de l’Albereda, 16. 46417 València. Adreça electrònica: [deh@fra.wg](mailto:dpd%40gva.es).

c) Finalitat del tractament: gestionar la concessió de la subvenció.

d) Les bases de legitimació general aplicables al tractament de dades són les que preveuen els apartats c i e de l’article 6.1 de l’RGPD (l’interés públic i l’obligació legal), en relació amb les normes específiques que regulen este procediment.

e) Quan la persona sol·licitant, o el representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l’obligació d’informar-les en els termes que establix esta clàusula.

f) Persones destinatàries de les dades: No està prevista la comunicació de dades de caràcter personal.

g) Les dades no seran objecte de transferències internacionals.

h) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada que estan en poder de les administracions públiques.

i) De conformitat amb l’article 13.2 de l’RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d’estes dades a la Conselleria comportarà les conseqüències que preveu l’ordenament jurídic.

j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i se suprimiran d’acord amb el que preveu la normativa d’arxius i documentació.

k) La persona interessada té dret a sol·licitar, del responsable del tractament l’accés, la rectificació i la supressió de les seues dades de caràcter personal, així com la limitació o l’oposició tant al tractament d’estes dades com no ser objecte de decisions individuals automatitzades, de manera presencial o telemàtica, de conformitat amb el que s’indica en la pàgina següent: [http://www.gva.es/](http://www.gva.es/va/proc19970)[va](http://www.gva.es/va/proc19970)[/proc19970](http://www.gva.es/va/proc19970)

l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent:[http://www.gva.es/va/proc22094](https://sede.gva.es/va/inicio/procedimientos?id_proc=G22094). A més, hi ha la possibilitat de reclamar davant de l’Agència Espanyola de Protecció de Dades.

De conformitat amb el que establixen els articles 112,123 i 124 de la Llei de procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, la present resolució, que posa fi a la via administrativa, pot ser objecte de recurs potestatiu de reposició, o bé es podrà plantejar directament un recurs contenciós administratiu en els terminis i davant dels òrgans que s’indiquen a continuació:

a) El recurs potestatiu de reposició s’haurà d’interposar davant del secretari autonòmic de Relacions Institucionals i Transparència, en el termini d’un mes, a comptar de l’endemà de la publicació d’esta resolució en el *Diari Oficial de la Generalitat Valenciana*.

b) El recurs contenciós administratiu s’haurà d’interposar davant del Tribunal Superior de Justícia de la Comunitat Valenciana en el termini de dos mesos a comptar de l’endemà de la publicació d’esta resolució en el *Diari Oficial de la Generalitat Valenciana*.

  

València, 5 de desembre de 2024

(p. d. Resolució 08.11.2023, del president de la Generalitat; DOGV 9723, 13.11.2023)

Santiago Lumbreras Peláez

Secretari autonòmic de Relacions Institucionals i Transparència

Esta disposició conté annexos. Consulteu-ne la versió en PDF.